Julie Andrewsová

Julie Andrewsová (neprechýlene Julie Andrews), rodným menom Julie Elizabeth Wellsová (neprechýlene Julie Elizabeth Wells), vydatá Julie Edwardsová (neprechýlene Julie Edwards; * 1. október 1935, Walton-on-Thames, Surrey, Anglicko, Spojené kráľovstvo) je britská herečka, speváčka, tanečnica, moderátorka a spisovateľka, manželka známeho amerického filmového režiséra Blake Edwardsa.

 Životopis 
Pochádza z rodiny učiteľa a klaviristky. Jej prvým manželom bol kanadský operný spevák – tenorista Ted Andrews, druhým potom výtvarník Tony Walton.

Julie od detstva spievala, vystupovala spoločne so svojimi rodičmi vo varieté, v rozhlase a v televízii. Samostatne debutovala už vo svojich 12 rokoch. Od roku 1954 vystupovala na Broadwayi, kde zažiarila v muzikáli My Fair Lady ako predstaviteľka Elizy Doolitlové, za ktorú bola tiež nominovaná na prestížnu americkú divadelnú cenu Tony. Zvukový záznam z tohto predstavenia vyšiel na gramofónových platniach a neskôr aj na CD diskoch (v rovnomennom filme ju v tejto úlohe nahradila herečka Audrey Hepburnová a speváčka Marni Nixonová). Na Broadwayi si zahrala a zaspievala aj v muzikáloch Kráľ Artuš a Kamarát. Najväčšiu popularitu a ceosvetový úspech však dosiahla jej dnes už legendárná filmová úloha Mary Poppins, ktorá bola ocenená britskou cenou BAFTA, Zlatým glóbusom i Oscarom. Nasledoval ďalší známy film Za zvukov hudby, ktorý jej vyniesol ďalší Zlatý glóbus a ďalšiu nomináciu na Oscara.

Na konci 60. rokov prestala vystupovať vo filmoch a venovala sa len spevu, koncertovaniu, nahrávaniu platní a moderovaniu vlastných televíznych show. Vystupovala často v televízii ako moderátorka rôznych relácií zameraných na svet divadla a muzikálov. V tejto dobe tiež napísala niekoľko kníh pre deti pod pseudonymom Julie Edwards. Návrat na strieborné plátno spôsobilo až zblíženie s jej tretím manželom, známym filmovým režisérom Blakeom Edwardsom, v ktorého filmoch začala opäť hrať zrelé ženy. V roku 1982 získala svoj tretí Zlatý glóbus a ďalšiu nomináciu na Oscara za film Viktor, Viktória z roku 1982.

Na konci 90. rokov 20. storočia prekonala vážne ochorenie hlasiviek vrátane ich nevydarenej operácie. Počas svojho života získala celý rad umeleckých a spoločenských ocenení a je považovaná za mimoriadnu britskú umelkyňu.

Na začiatku 21. storočia sa dvakrát vrátila k filmu v romantických filmoch Denník princeznej a Denník princeznej 2: Kráľovské povinnosti režiséra Garyho Marshalla, kde hrala kráľovnú Clarisse Renaldiovou, babičku princeznej a neskoršie kráľovnej Mii (Anne Hathaway).

 Externé odkazy 
 Julie Andrewsová na kinobox.cz
 Julie Andrewsová na Česko-Slovenské filmové databáze
 Julie Andrewsová na Internet Movie Database
 Julie Andrewsová na www.kfilmu.net
 Julie Andrewsová na www.osobnosti.cz
  Julie Andrewsová na www.fdb.cz

 Zdroj 

Kategória:Anglické divadelné herečky
Kategória:Anglické televízne herečky
Kategória:Anglické speváčky
Kategória:Držitelia Radu britského impéria
Kategória:Rozprávači audiokníh
Kategória:Držitelia Oscara za najlepší ženský herecký výkon v hlavnej úlohe
Kategória:Držiteľky ceny Zlatý glóbus za najlepší ženský herecký výkon (komédia/muzikál)
Kategória:Držitelia ceny Emmy
Kategória:Držitelia ceny Grammy
Kategória:Držitelia ceny BAFTA
Kategória:Držitelia ceny Donatellov David
Kategória:Držitelia Drama Desk
Kategória:Hollywoodsky chodník slávy
Kategória:Osobnosti zo Surrey